Diari Oficial de la Generalitat Valenciana


Sumari del DOGV 2997, del 22-05-1997 (1997/7799)

DECRET 166/1997, de 13 de maig, del Govern Valencià, pel qual queda sense efecte l'adscripció a SEPIVA, SA, de les funcions de gestió d'estacions d'ITV.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/05/13/166/dof/vci/html**

### Dades del document

Número de DOGV
:   2997

Data del DOGV
:   22-05-1997

Secció del DOGV
:   DISPOSICIONS GENERALS

Número del document
:   1997/7799


Data del document
:   13-05-1997

Organisme emissor
:   Conselleria d'Ocupació, Indústria i Comerç

Tipus de document
:   Decret

Anàlisi jurídica

DECRET 166/1997, de 13 de maig, del Govern Valencià, pel qual queda sense efecte l'adscripció a SEPIVA, SA, de les funcions de gestió d'estacions d'ITV.
  
El Decret 198/1987, de 7 de desembre, del Govern Valencià, va adscriure a l'empresa pública Seguretat i Promoció Industrial Valenciana, SA (SEPIVA), la gestió del servei d'Inspecció Tècnica de Vehicles (ITV) en l'àmbit territorial de la Comunitat Valenciana, i amb aquesta finalitat es van produir les corresponents transferències patrimonials i de personal.
  
La fórmula de gestió directa a través d'una empresa pública és solament una de les formes possibles de gestionar el servei d'Inspecció Tècnica de Vehicles, ja que la normativa reguladora d'aquest servei (essencialment, el Reial Decret 1.987/1985, de 24 de setembre, i el Decret 30/1985, de 23 de febrer, del Govern Valencià) preveu altres alternatives i, entre elles, la de gestió indirecta en règim de concessió.
  
La fórmula de concessió apareix com l'alternativa més congruent amb les exigències actuals de la política industrial, que postula la substitució de la tradicional actuació administrativa per la col·laboració d'entitats privades convenientment supervisades pels ens públics, línia marcada per la Llei 21/1992, de 16 de juliol, d'Indústria, i pel Reial Decret 2.200/1995, de 28 de desembre, d'infraestructura per a la qualitat i seguretat industrial.
  
En virtut d'això, a proposta del conseller d'Ocupació, Indústria i Comerç i amb la deliberació prèvia del Govern Valencià, en la reunió del dia 13 de maig de 1997,
  
  
DECRETE
  
  
Article primer
  
Queda sense efecte l'adscripció de funcions realitzada a favor de SEPIVA, SA, pels articles 1, 2 i 3 del Decret 198/1987, de 7 de desembre, del Govern Valencià, en matèria d'Inspecció Tècnica de Vehicles.
  
El que disposa el paràgraf anterior entrarà en vigor, per a cada estació d'ITV gestionada per SEPIVA, SA, el dia en què es formalitze el corresponent contracte de gestió de serveis públics amb qui resulte adjudicatari de la concessió.
  
  
Article segon
  
Sota la superior direcció de la Generalitat Valenciana, SEPIVA, SA, realitzarà, en tot cas, funcions d'arxiu, seguiment i control, col·laboració material i tècnica i d'altres funcions auxiliars. En qualsevol cas, la Conselleria d'Ocupació, Indústria i Comerç es reservarà les facultats de direcció i control del servei, la de modificació o resolució contractual i l'exercici de la potestat sancionadora.
  
Les funcions que, d'ara endavant, haurà d'exercir l'entitat SEPIVA, SA, d'acord amb el que s'indica en el paràgraf anterior, pel que fa al servei d'Inspecció Tècnica de Vehicles en l'àmbit de la Comunitat Valenciana, s'especificaran en els acords expressos de comanda de gestió que se subscriguen entre l'esmentada empresa i la Conselleria d'Ocupació, Indústria i Comerç, amb subjecció a allò especialment disposat en aquest decret.
  
  
DISPOSICIONS TRANSITÒRIES
  
  
Primera
  
SEPIVA, SA, continuarà prestant el servei de gestió de les estacions d'ITV mentre no es formalitzen els corresponents contractes de concessió, i també d'aquelles en què el procediment contractual resultara desert, sense perjudici que, en aquest últim cas, s'inicie un nou procediment si es considerara oportú.
  
  
Segona
  
Les disposicions d'aquest decret no perjudicaran els drets adquirits per tercers pel que fa a la gestió d'estacions d'ITV.
  
  
DISPOSICIONS ADDICIONALS
  
  
Primera
  
En el termini dels dos mesos següents a l'entrada en vigor d'aquest decret, l'òrgan competent de la Conselleria d'Ocupació, Indústria i Comerç haurà d'iniciar el procediment de contractació de la gestió per concessió de les estacions d'ITV. Amb anterioritat a l'inici d'aquests expedients, haurà de subscriure's un conveni de col·laboració amb SEPIVA, SA, a fi de formalitzar l'acord exprés de comanda de gestió a què fa referència l'article 2 d'aquest decret.
  
  
Segona
  
En els corresponents plecs de clàusules administratives s'indicarà la subrogació de l'adjudicatari en totes les obligacions laborals que es deriven respecte al personal adscrit a l'estació d'ITV, la gestió del qual se li adjudique.
  
  
Tercera
  
Es redacta novament l'apartat C) de l'article 2 del Decret 30/1985, de 23 de febrer, del Govern Valencià, el text del qual serà el següent: "C) Gestió d'estacions per particulars en règim de concessió administrativa".
  
  
DISPOSICIÓ DEROGATÒRIA
  
  
Queda derogat el Decret 198/1987, de 7 de desembre, del Govern Valencià, tret de l'article 8, el títol V i la disposició final primera, que continuaran vigents fins que se'n produïsca la derogació expressa.
  
Queden derogats, així mateix, els apartats 1 i 2 de l'article 5 del Decret 30/1985, de 23 de febrer, del Govern Valencià, sobre organització de la Inspecció Tècnica de Vehicles en l'àmbit de la Comunitat Valenciana.
  
  
DISPOSICIONS FINALS
  
Primera
  
Queda facultat el conseller d'Ocupació, Indústria i Comerç perquè dicte les normes de desplegament i d'execució d'aquest decret.
  
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
  
València, 13 de maig de 1997
  
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
  
El conseller d'Ocupació, Indústria i Comerç,
  
DIEGO SUCH PÉREZ


Còpia Permalink ELI